
AVIZ
asupra proiectului de Lege pentru modificarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate, trimis cu adresa nr. PL.x-340  din 29 iunie 2009, înregistrat cu nr. 31/650 din 30 iunie 2009.


Proiectul de lege a fost adoptat de Senat, în calitate de primă Cameră sesizată, în şedinţa din 24 iunie 2009.


Camera Deputaţilor este Cameră decizională, conform prevederilor art. 75 alin. (1) şi (3) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat.


Potrivit prevederilor art. 61 din Regulamentul Camerei Deputaţilor, Comisia a dezbătut această iniţiativă legislativă în şedinţa din 8 septembrie 2009.
Membrii comisiei au examinat iniţiativa legislativă supusă avizării, precum şi documentele care o însoţesc.


Consiliului Legislativ a avizat favorabil proiectul de lege, cu avizul transmis cu adresa nr. 224 din 24.03.2009. 


Consiliul Economic şi Social  a avizat negativ această iniţiativă legislativă, prin avizul cu nr. 443 din 17.03.2009. 


Guvernul, prin punctul de vedere, transmis cu adresa nr. 796 din 31.03.2009, nu susţine adoptarea acestei iniţiative legislative.


În cadrul dezbaterilor, membrii Comisiei juridice au constatat că iniţiativa legislativă are ca obiect  reglementare modificarea art. 23 alin.(1) şi art. 24 alin. (1) din Ordonanţa de urgenţă a Guvernului nr.158/2005 privind concediile şi indemnizaţiile de asigurări sociale de sănătate, în sensul stabilirii perioadei pentru care asiguratele au dreptul la concediu pentru sarcină şi lăuzie cu o durată de 168 de zile calendaristice, respectiv 63 de zile calendaristice înainte de naştere şi  la 105 zile calendaristice după naştere. 



Membrii Comisiei au evidenţiat că din punct de vedere al dreptului comunitar, soluţiile legislative formulate prin prezentul proiect, se înscriu în linia trasată de propunerea Comisiei Europene de modificare a Directivei nr. 92/85/CEE a Consiliului din 19 octombrie 1992 privind introducerea de măsuri pentru promovarea îmbunătăţirii securităţii şi a sănătăţii la locul de muncă în cazul lucrătoarelor gravide, care au născut de curând sau care alăptează, ce are în vedere prelungirea perioadei minime de concediu de maternitate, de la 14 săptămâni la 18 săptămâni, stabilirea cerinţelor de siguranţă şi sănătate la locul de muncă şi interzicerea concedierii. Totodată, s-a subliniat faptul că în textul propunerii legislative nu se regăsesc sursele de finanţare necesare implementării măsurilor propuse, în conformitate cu prevederile art. 138 alin. (5) din Constituţia României, republicată, precum şi cu prevederile art. 15 din Legea nr. 500/2002 privind finanţele publice, cu modificările şi completările ulterioare.                                                                                                                

În urma dezbaterilor şi a opiniilor exprimate de membrii Comisiei, cu unanimitate de voturi, s-a hotărât avizarea negativă a proiectului de lege.
În raport de obiectul şi conţinutul său, proiectul de lege face parte din categoria legilor organice.
 PREŞEDINTE,    

